title: Vykonávacie nariadenie Komisie (EÚ) 2018/1634 z 30. októbra 2018, ktorým sa opätovne udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta) záťahovými sieťami ovládanými z lode v určitých teritoriálnych vodách Talianska

text:
                  31.10.2018

                  SK

                  Úradný vestník Európskej únie

                  L 272/35

         VYKONÁVACIE NARIADENIE KOMISIE (EÚ) 2018/1634
         z 30. októbra 2018,
         ktorým sa opätovne udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta) záťahovými sieťami ovládanými z lode v určitých teritoriálnych vodách Talianska
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 13 ods. 5,
         keďže:

                     (1)

                     V článku 13 ods. 1 nariadenia (ES) č. 1967/2006 sa zakazuje používanie vlečeného výstroja do 3 námorných míľ od pobrežia alebo po hĺbnicu 50 m, ak sa táto hĺbka dosiahne v kratšej vzdialenosti od pobrežia.

                     (2)

                     Komisia môže na žiadosť členského štátu povoliť výnimku z článku 13 ods. 1 nariadenia (ES) č. 1967/2006 za predpokladu splnenia niekoľkých podmienok uvedených v článku 13 ods. 5 a 9.

                     (3)

                     Vykonávacím nariadením Komisie (EÚ) č. 988/2011 (2) bola s platnosťou do 31. marca 2014 udelená výnimka z článku 13 ods. 1 uvedeného nariadenia pre lov afie priesvitnej (Aphia minuta) záťahovými sieťami ovládanými z lode v teritoriálnych vodách geografickej podoblasti 9 vymedzených v prílohe I k nariadeniu Európskeho parlamentu a Rady (EÚ) č. 1343/2011 (3).

                     (4)

                     Vykonávacím nariadením Komisie (EÚ) 2015/2407 (4) sa platnosť výnimky predĺžila do 31. marca 2018.

                     (5)

                     Dňa 23. mája 2018 bola Komisii doručená žiadosť Talianska o predĺženie platnosti výnimky, ktorá uplynula 31. marca 2018. Taliansko poskytlo aktualizované informácie odôvodňujúce predĺženie výnimky.

                     (6)

                     Taliansko prijalo riadiaci plán vyhláškou (5) v súlade s článkom 19 ods. 2 nariadenia (ES) č. 1967/2006. Prijatý riadiaci plán bol zavedený na celé obdobie platnosti výnimky.

                     (7)

                     Výnimku požadovanú Talianskom a súvisiaci aktualizovaný návrh riadiaceho plánu posúdil v júli 2018 (6) Vedecký, technický a hospodársky výbor pre rybárstvo (STECF). Celkové hodnotenie STECF je pozitívne, informácie o biológii a ekológii, flotile a rybolovnom úsilí sú dobre prezentované. STECF uviedol, že ciele navrhnuté v riadiacom pláne sa zhodujú s cieľmi článku 2 nariadenia Európskeho parlamentu a Rady (EÚ) č. 1380/2013 (7) a s príslušnými ustanoveniami článku 6. Iné druhy sa v úlovkoch vyskytujú len zriedkavo. Záťahové siete ovládané z lode určené na lov afie priesvitnej možno považovať za selektívny výstroj, pričom vplyv rybolovu s týmito záťahovými sieťami na druhy uvedené v prílohe III k nariadeniu (ES) č. 1967/2006 možno považovať za veľmi malý. STECF uviedol, že radiaci plán obsahuje množstvo prvkov určených na monitorovanie a riadenie rybolovných činností. Zdôraznil potrebu objasniť vplyv používania výstroja na morské dno, monitorovanie a vedecké údaje. Taliansku sa adresovala výzva, aby preskúmalo tieto otázky. S cieľom riešiť otázku spoľahlivejších vedeckých údajov, talianske orgány súhlasili s aktualizáciou riadiaceho plánu a so sprísnením záväzných oznamovacích povinností so záväzkom poskytnúť predbežnú vedeckú správu na konci rybárskeho hospodárskeho roka 2019 – 20.

                     (8)

                     Predĺženie platnosti výnimky, o ktorú Taliansko požiadalo, spĺňa podmienky stanovené v článku 13 ods. 5 a 9 nariadenia (ES) č. 1967/2006.

                     (9)

                     Vzhľadom na obmedzené rozmery kontinentálnej plytčiny a priestorové rozšírenie cieľového druhu, ktorý sa vyskytuje výhradne len v určitých pásmach pobrežných oblastí s hĺbkou menej než 50 m, tu platia určité geografické obmedzenia. Loviská sú teda obmedzené.

                     (10)

                     STECF vyjadril určité obavy, pokiaľ ide o chýbajúce aktualizované údaje o priestorovom rozšírení rybolovných operácií v súvislosti s rozšírením biotopov morskej trávy. Treba však poznamenať, že pozorovania uskutočnené v súvislosti s vplyvom rybolovu pomocou záťahových sietí ovládanými z lode na morské dno počas rybárskych sezón ukázali, že záťahové siete sa používajú len na čistom morskom dne zloženom z piesku alebo bahna, zatiaľ čo rybolov nad dnami zarastenými morskou trávou druhu Posidonia je zakázaný. Na základe týchto skutočností sa dospelo k záveru, že rybolov záťahovými sieťami ovládanými z lode nemá výrazný vplyv na chránené biotopy a má veľmi selektívny charakter, keďže záťahové siete sú ťahané vo vodnom stĺpci a nedotýkajú sa morského dna – zberom materiálu na dne mora by sa totiž poškodili cieľové druhy a selekcia lovených druhov by vzhľadom na ich malé rozmery bola v podstate nemožná.

                     (11)

                     Záťahové siete ovládané z lode sa používajú na rybolov v plytkých vodách v blízkosti pobrežia. Povaha tohto typu rybolovu neumožňuje použitie iného výstroja.

                     (12)

                     Výnimka, o ktorú Taliansko žiada, sa týka 117 plavidiel.

                     (13)

                     Riadiacim plánom Talianska sa zaručuje, že v budúcnosti nedôjde k zvýšeniu rybolovného úsilia, keďže oprávnenia na rybolov budú vydané iba konkrétnym 117 plavidlám s celkovým výkonom 5 886,9 kW, ktoré už majú oprávnenie na rybolov v Taliansku.

                     (14)

                     Žiadosť sa vzťahuje na plavidlá, ktoré sa podľa záznamov venujú danému rybolovu viac ako päť rokov.

                     (15)

                     Predmetné plavidlá sú uvedené v zozname, ktorý bol Komisii oznámený v súlade s požiadavkami článku 13 ods. 9 nariadenia (ES) č. 1967/2006.

                     (16)

                     Predmetné rybolovné činnosti spĺňajú požiadavky článku 4 nariadenia (ES) č. 1967/2006, pretože v riadiacom pláne Talianska sa výslovne zakazuje loviť nad chránenými biotopmi.

                     (17)

                     Požiadavky článku 8 ods. 1 písm. h) nariadenia (ES) č. 1967/2006 sa neuplatňujú, pretože sa týkajú plavidiel na lov vlečnou sieťou.

                     (18)

                     Pokiaľ ide o požiadavku minimálnej veľkosť ôk siete stanovenú v článku 9 ods. 3 nariadenia (ES) č. 1967/2006, treba poznamenať, že v súlade s článkom 9 ods. 7 nariadenia (ES) č. 1967/2006 Taliansko vo svojom riadiacom pláne povolilo výnimku z týchto ustanovení vzhľadom na to, že predmetné rybolovné činnosti sú výrazne selektívne, majú zanedbateľný vplyv na morské prostredie a nevykonávajú sa nad chránenými biotopmi.

                     (19)

                     Predmetné rybolovné činnosti spĺňajú požiadavky na zaznamenávanie údajov stanovené v článku 14 nariadenia Rady (ES) č. 1224/2009 (8).

                     (20)

                     Predmetné rybolovné činnosti sa vykonávajú vo veľmi malej vzdialenosti od pobrežia, a teda nezasahujú do činností plavidiel, ktoré používajú iný výstroj ako vlečné siete, záťahové siete alebo podobný vlečený výstroj.

                     (21)

                     Používanie záťahových sietí ovládaných z lode je v riadiacom pláne Talianska regulované s cieľom zabezpečiť, aby boli úlovky druhov uvedených v prílohe III k nariadeniu (ES) č. 1967/2006 minimálne. Podľa odseku 5.1.2 písm. a) riadiaceho plánu Talianska je lov afie priesvitnej (Aphia minuta) navyše obmedzený na rybársku sezónu od 1. novembra do 31. marca každého roku a na maximálne 60 dní pre jednu loď počas každej rybárskej sezóny.

                     (22)

                     Záťahové siete ovládané z lode sa nepoužívajú na cielený lov hlavonožcov.

                     (23)

                     Riadiaci plán Talianska obsahuje opatrenia na monitorovanie rybolovných činností v zmysle článku 13 ods. 9 tretieho pododseku nariadenia (ES) č. 1967/2006.

                     (24)

                     Požadované predĺženie platnosti výnimky by sa teda malo udeliť.

                     (25)

                     Taliansko by malo včas a v súlade s plánom monitorovania stanoveným v jeho riadiacom pláne predložiť Komisii správu.

                     (26)

                     Obmedzením trvania výnimky sa zabezpečí pohotové prijatie nápravných riadiacich opatrení v prípade, že zo správy pre Komisiu vyplynie zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť riadiaci plán.

                     (27)

                     Výnimka by sa preto mala uplatňovať do 31. marca 2021.

                     (28)

                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

               PRIJALA TOTO NARIADENIE:

            Článok 1
            Výnimka
            Článok 13 ods. 1 nariadenia (ES) č. 1967/2006 sa v teritoriálnych vodách Talianska susediacich s pobrežím Ligúrie a Toskánska neuplatňuje na lov afie priesvitnej (Aphia minuta) záťahovými sieťami ovládanými z plavidiel, ktoré:

                        a)

                        sú zaregistrované riaditeľstvami pre námorné záležitosti (Direzione Marittima) v Janove a Livorne;

                        b)

                        danému druhu rybolovu sa podľa záznamov venujú viac ako päť rokov a v budúcnosti neplánujú zvýšiť svoje rybolovné úsilie a

                        c)

                        majú oprávnenie na rybolov a svoju činnosť vykonávajú na základe riadiaceho plánu prijatého Talianskom v súlade s článkom 19 ods. 2 nariadenia (ES) č. 1967/2006.

            Článok 2
            Plán monitorovania a správy
            Taliansko do jedného roka od nadobudnutia účinnosti tohto nariadenia predloží Komisii správu vypracovanú v súlade s plánom monitorovania prijatým v rámci riadiaceho plánu uvedeného v článku 1 písm. c).

            Článok 3
            Nadobudnutie účinnosti a obdobie uplatňovania
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa do 31. marca 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. októbra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 409, 30.12.2006, s. 11.

            (2)  Vykonávacie nariadenie Komisie (EÚ) č. 988/2011 zo 4. októbra 2011, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta) záťahovými sieťami ovládanými z lode v určitých teritoriálnych vodách Talianska (Ú. v. EÚ L 260, 5.10.2011, s. 15).

            (3)  Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44).

            (4)  Vykonávacie nariadenie Komisie (EÚ) 2015/2407 z 18. decembra 2015, ktorým sa opätovne udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta) záťahovými sieťami ovládanými z lode v určitých teritoriálnych vodách Talianska (Ú. v. EÚ L 333, 19.12.2015, s. 104).

            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.

            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf

            (7)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).

            (8)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).